মোল্লা দাদুল্লাহ ফ্রন্ট

মোল্লা দাদুল্লাহ ফ্রন্ট (যা দাদুল্লাহ ফ্রন্ট, মোল্লা দাদুল্লাহ ল্যাং আনুগত্য বা মোল্লা দাদুল্লাহ মাহাজ নামেও পরিচিত) আফগানিস্তানের একটি বিদ্রোহী গোষ্ঠী।তারা কাবুলকে কেন্দ্র করে ধারাবাহিক বোমা হামলা পরিচালনা এবং হত্যার দায় স্বীকার করেছিল।
মোল্লা দাদুল্লাহ আখুন্দ ছিলেন একজন তালেবান সামরিক কমান্ডার যাকে ২০০৭ সালে হত্যা করা হয়েছিল। লং ওয়ার জার্নালের বিল রোগিওর মতে, দাদুল্লাহ ১৯৯৪ সালে তালেবানে যোগ দিয়েছিলেন কিন্তু আফগান গৃহযুদ্ধের সময় তার বর্বরতার জন্য সেই সংগঠনের অনেকে তাকে পছন্দ করতেন না। ২০০১ সালে মার্কিন নেতৃত্বাধীন আফগানিস্তান আক্রমণের পর, দাদুল্লাহ দক্ষিণ আফগানিস্তানে তালেবান বাহিনীর নেতৃত্ব দেন। মার্কিন সামরিক কর্মকর্তারা জানিয়েছেন যে, দাদুল্লাহ আমেরিকান, ন্যাটো এবং আফগান সরকারি বাহিনীর বিরুদ্ধে তালেবানদের লড়াইয়ে আত্মঘাতী বোমা হামলা ব্যবহার করেছিলেন এবং আল-কায়েদার উগ্র আদর্শ গ্রহণ করেছিলেন যে আদর্শ অন্যান্য অনেক তালেবান নেতা প্রত্যাখ্যান করেছিলেন। ২০০৭ সালে হেলমান্দ প্রদেশে ব্রিটিশ বিশেষ বাহিনীর হাতে দাদুল্লাহ নিহত হন। দাদুল্লাহ ফ্রন্টকে মনসুর দাদুল্লাহর সম্মানে তার নামে নামকরণ করা হয়েছিল বলে ধারণা করা হয়।দাদুল্লার ছোট ভাই মনসুর দাদুল্লার নেতৃত্বে কান্দাহার, হেলমান্দ এবং উরুজগান প্রদেশ সহ দক্ষিণ আফগানিস্তানে কার্যক্রম শুরু করে। তালেবানদের কাছ থেকে এই গোষ্ঠী কতটুকু স্বতন্ত্র এটি স্পষ্ট নয়।
মার্কিন সামরিক ও গোয়েন্দা কর্মকর্তারা এক পর্যায়ে দাবি করেছিলেন যে, দাদুল্লাহ ফ্রন্টের নেতৃত্ব দিচ্ছেন মোল্লা আব্দুল কাইয়ুম জাকির। যিনি আবদুল্লাহ গুলাম রসুল নামেও পরিচিত। তিনি ২০০৭ সালে মুক্তিপ্রাপ্ত গুয়ান্তানামো বে বন্দী ছিলেন। দাদুল্লাহ ফ্রন্ট ১৪ মে ২০১২ সালে কাবুলে যানজটের ভেতরে গুলিবিদ্ধ হয়ে নিহত হওয়া আফগান শান্তি মন্ত্রী মোল্লা আরসালা রহমানির হত্যার দায় স্বীকার করে। দাদুল্লাহ ফ্রন্টের মুখপাত্র ক্বারী হামজা "দ্য" "এক্সপ্রেস ট্রিবিউনের" সাথে কথা বলার সময় বলেছেন যে, দাদুল্লা ফ্রন্ট "অমুসলিমদের আফগানিস্তান দখলের অনুমতি প্রদানকারী সকল ব্যক্তিকে" হত্যা করবে। ২০ সেপ্টেম্বর ২০১১ সালে, আত্মঘাতী বোমা হামলার মাধ্যমে বুরহানউদ্দিন রব্বানীকে হত্যা করা হয়। রাহমানি ছিলেন সেই এক বছরের মধ্যে নিহত হওয়া দ্বিতীয় শান্তিমন্ত্রী। দাদুল্লা ফ্রন্ট সেই হত্যাকাণ্ডের দায়ও স্বীকার করেছিল। রাহমানি এবং রব্বানি উভয়ই আফগানিস্তানে তালেবান এবং কারজাই সরকারের মধ্যে চলমান শান্তি আলোচনা আয়োজনের জন্য দায়ী ছিলেন। আমেরিকান এবং আফগান কর্মকর্তারা বলেছেন যে, দাদুল্লাহ ফ্রন্ট তালেবানদের সাথে চলমান শান্তি আলোচনাকে ব্যাহত করার চেষ্টা করছিল। ২০১২ সালের মে মাসে এই গোষ্ঠীর প্রতিনিধিত্বকারী দাবিদাররা জাবুল প্রদেশের প্রতিনিধি দাউদ হাসাস সহ বেশ কয়েকজন আফগান কর্মকর্তার সাথে যোগাযোগ করেছিলেন এবং হামিদ কারজাই এবং মার্কিন রাষ্ট্রপতি বারাক ওবামার মধ্যে আলোচনা করা "কৌশলগত অংশীদারিত্বের" পক্ষে ভোট দিলে প্রতিশোধ নেওয়ার হুমকি দিয়েছিল।
আফগান গোয়েন্দা কর্মকর্তারা দাদুল্লাহ ফ্রন্টকে তালেবানের সাথে সম্পৃক্ত বলে বর্ণনা করেছেন। তবে,তালেবান মুখপাত্ররা দাদুল্লাহ ফ্রন্টের সাথে কোনও ধরনের সম্পর্ক অস্বীকার করেছেন। এছাড়াও ,তারা দাবি করেছেন যে, এই দলটি জাতীয় নিরাপত্তা অধিদপ্তরের একটি সৃষ্টি। ২০১৫ সালের আগস্টে মৃত মোল্লা ওমরের উত্তরসূরী আখতার মনসুর তালেবানের নেতা হিসেবে ঘোষণার পর, মনসুর দাদুল্লাহ তাকে সমর্থন করতে অস্বীকৃতি জানান।এর ফলে জাবুল প্রদেশে তাদের বাহিনীর মধ্যে কয়েক মাস ধরে সংঘর্ষ হয়।এমনই এক সংঘর্ষে ২০১৫ সালের নভেম্বরে মনসুর দাদুল্লাহ এবং তার অনেক সমর্থক নিহত হন। ২০১৬ সালের আগস্টে, দাদুল্লাহ ফ্রন্ট দাদুল্লাহর ভাগ্নে মোল্লা এমদাদুল্লাহ মনসুরকে তাদের নতুন নেতা হিসেবে ঘোষণা করে এবং তালেবানদের উপর প্রতিশোধ নেওয়ার হুমকি দেয়। এই দলটি আরেকটি তালেবান বিভক্ত গোষ্ঠী, ফিদাই মাহাজের সাথে যুক্ত ছিল। তবে, দলগুলিকে পৃথক বলে মনে করা হত।